Det ser ikke ud af meget, men i fremtiden håber Brønderslev Kommunes borgmester, Mikael Klitgaard, at en mark lidt uden for Øster Brønderslev er fyldt ud af en Bilka-butik. I går kom det nemlig frem, at Planklagenævnet har stoppet planerne om en Bilka i Hjørring. - Brønderslev er Vendsyssels hjerte, det ligger lige i midten, så det er faktisk det mest fornuftige sted at ligge en Bilka, lyder det i dag fra Mikael Klitgaard, borgmester i Brønderslev Kommune. I går blev det slået fast, at planerne om en Bilka i nabokommunen Hjørring er droppet efter mere end 10 års kamp. Den nyhed medførte handling i Brønderslev. - Vi snakker med jævne mellemrum med Salling Group, og vi tager kontakt til dem - eller det har vi gjort. Så vi er klar til at undersøge mulighederne. Det gør vi altid. Det samme gør sig gældende hos nabokommunen Frederikshavn. - Vi tager altid telefonen, hvis en investor ringer. Så hvis Bilka ringer, tager vi selvfølgelig en dialog med dem, siger Frederikshavns borgmester, Birgit S. Hansen. Forskellige placeringer Modsat Brønderslev har man i Frederikshavn kig på mulige placeringer inde i byen. - Hvis den kommer ind til midtbyen styrker den det, der er i forvejen. Så vil man få lyst til at gå ind og spise eller købe nogle nye sko i byens specialbutikker. Så den vil understøtte det eksisterende liv, forklarer Birgit S. Hansen. Tror du I vil kunne få tilladelse til at bygge så stor en forretning inde i byen? - Det er noget af det, der har været udfordringen forskellige steder med planloven og Planklagenævnet, og hvis det bliver aktuelt, vil der gå en planlægning i gang, og det er vi myndighed på. Mere kan jeg ikke sige nu. Ingen konkrete planer endnu Om Salling Group, der står bag Bilka-varehusene, vender blikket mod en af de to kommuner i fremtiden er stadig uvist. Men sikkert er det, at borgmestrene er klar. -  Hvis det viser sig, at den vil løfte midtbyen og styrke handlen i øvrigt, så vil vi gøre alt for, at infrastruktur, placering og det hele bliver til glæde for området. Det er vi sat i verden for, siger Birgit S. Hansen. Brønderslev ligger lige midt i Nordjylland og har altid været handelscentrum, så jeg tror, det vil være et rigtigt fornuftigt sted for Bilka at placere sig, lyder det fra Mikael Klitgaard. Salling Group har i dag ikke ønsket at udtale sig om sagen.

Opsummering:
I dag melder Brønderslev- og Frederikshavn kommuner sig klar på at undersøge mulighederne for at få en Bilka til byen.